[{"text_idx": "#000000", "text": "Gasteizen 1993an sortutako laukotea da Bizkar Hezurra. Korroskada, Cicatriz eta M-ak taldeetan aritutako musikariek osatu zuten, eta rock, reggae, rap eta funk doinuen nahasketa jaso zuten bi diskotan. Lau taldekideek hainbat musikari eta talderentzat lan egin dute geroztik. Benjamin Villabella \u201cTriku\u201d-k hogei urte daramatza Betagarri taldearen ekoizle eta soinu teknikari lanetan, eta Mikel Irazokik ekoizpen lanak egin ditu bertako zein kanpoko kantarientzat: Xabier Montoia, Gozategi, Miguel Bose..."}, {"text_idx": "#000002", "text": "Euskal Herriak izan behar du euskalduna eta librea! (Askoren artean)"}, {"text_idx": "#000003", "text": "80ko hamarkadaren hondarrean eta 90ekoaren hastapenean Estatu Batuetako hainbat taldek -Red Hot Chili Peppers, Fishbone, Living Colour, Defunkt...- rock, metal, ska, funk eta rap estiloak nahasteko zabaldutako joera bere egin zuen Bizkar Hezurrak, garai bertsuan Negu Gorriak, Danba edota Bap! taldeek modu batean edo bestean egin zuten bezala."}, {"text_idx": "#000004", "text": "Doinu horiek ez ziren arrotzak lau taldekideentzat. Benjamin Villabella Triku (ahotsa) Korroskada ska taldearen sortzaileetako bat izan zen 80ko hamarkadaren erdialdean. Bi disko kaleratu zituen Korroskadak, Por las buenas costumbres (1987) eta 43 volu\u0301menes (1988), eta oihartzun handia lortu zuen \u201cTorero\u201d kantuarekin. Goar In\u0303urrieta (gitarra) eta Jose Antonio Castillo Kasti ere (bateria) Korroskadan aritutakoak ziren, baina beste eragin batzuk zituzten: punk eta rock gogorrarena In\u0303urrietak -Cicatriz taldeko gitarrista izan zen-, eta jazz-fusioarena Castillok. Mikel Irazoki M-ak taldeko baxu jotzaile ohiak, berriz, funk eta rock erritmo berritzaileen ezagutza ekartzen zion taldeari."}, {"text_idx": "#000006", "text": "Lau sentsibilitate horiek batuz sortu zen Bizkar Hezurra, eta emanaldiak egiten hasi aurretik grabatu zuen lehen diskoa, Informazio pozoindua (IZ, 1993). Goar In\u0303urrieta zen konpositore nagusia, eta hitzak Trikuren eta Jon Maia bertsolariaren artean idatzi zituzten. Funk, rap, rock gogorra eta ska tantak biltzen zituen denbora gutxian egindako lan hark. Jaiotzen ari zen proiektu baten lehen urratsa izan zen. Garai berean, Bizkar Hezurretik aparte, In\u0303urrietak, Irazokik eta Castillok Txetxo Bengoetxea donostiarrari lagundu zioten 21 Japonesas taldean."}, {"text_idx": "#000007", "text": "Bigarren diskoa, Beldurraren kultura (IZ, 1994), bi urtean kontzertuak emanez taldeak hartutako sendotasunaren eta entsegu lokalean egindako lan gogorraren emaitza izan zen, eta aurrekoak irekitako bidean sakondu zuen. Jendea halako musika entzutera ohitu gabe zegoela jakin bazekiten taldekideek: \u201cTipikoa denari ihes egiten saiatzen gara, saltzeko zailagoa den musika da (...) Musika hau antisistema da, komertzialtasuna lortzen duenean sistema bihurtuko da. Egiten duguna askoz erradikalagoa da, eta horrela sentitzen dugulako egiten dugu\u201d (1). Diskoak oihartzun handirik ez izan arren, hirugarren disko baterako kantuak egin zituen taldeak, eta lanaren izenburua aukeratua zuen: Ikuskizunaren gizartea. Haatik, ez zuen inoiz grabatu. Taldea \u201coharkabean hil zen, bukatu gabe\u201d, Trikuren hitzetan (2)"}, {"text_idx": "#000008", "text": "\u2018Beldurraren kultura\u2019 diskoko promozio argazkia."}]